**Арон Лебедзеў** (англ.: *Aaron Lebedeff*, 1873 ці 1875, Гомель, Магілёўская губерня — 8 лістапада 1960, Нью-Ёрк, ЗША) — акцёр і спявак яўрэйскага тэатра на ідышы. Паходзіў з беларускіх яўрэяў.

Жыццё і кар’ера
---------------

Нарадзіўся ў Гомелі. Займаўся спевамі ў кантара Боруха Давіда. Бацькі, незацікаўленыя ў адпаведнай адукацыі сына, аддалі яго навучацца рамесніцкай справе. Але неўзабаве ён кінуў навучанне і пачаў выконваць невялікія ролі ў рускмоўных тэатрах Бабруйска, Мінска і іншых гарадоў.

Пасля распаду трупы, да якой ён раней прымкнуў, вымушана вярнуўся ў Гомель, дзе ўдзельнічаў у самадзейным тэатры і адкрыў танцавальны гурток. Пазней далучыўся да прафесійнай трупы Лейзера Бернштэйна. Быў харыстам, рабочым сцэны, касцюмерам, суфлёрам. Як акцёр дэбютаваў у пастаноўцы *«Der Pipkiner rav»*. У амплуа характарнага акцёра выконваў ролі ў розных вандроўных тэатральных групах па ўсёй Расійскай імперыі. Наняты варашаўскім тэатрам, асаблівую папулярнасць атрымаў як *«Der Litvisher Komiker»* (комік-літвак). У 1912-1913 гг. працаваў у Лодзі.

Першую сусветную вайну сустрэў у Варшаве, адкуль быў мабілізаваны ў царскую армію і адпраўлены ў Харбін (1916 г.), дзе падчас вайсковай службы працягваў займацца акцёрскім майстэрствам, выступаючы з канцэртамі для афіцэраў.

Пасля дэмабілізацыі выступаў з трупай Абрама Фішзона, а самастойна часта спяваў для амерыканскага Чырвонага Крыжа па-руску ці па-англійску. Ажаніўшыся з украінскай яўрэйкай Верай Лубовай (*Vera Lubow*), пазней вандраваў з ёй па Японіі, дзе даваў «інтэрнацыянальныя канцэрты» (выступы адбываліся і ў Кітаі).

У 1920 г. разам з жонкай пераехаў у ЗША, атрымаў ролю ў пастаноўцы Нацыянальнага тэатра Барыса Тамашэўскага *«Lyavke Molodyetz»* Вольфа Шумскага і, дзякуючы бліскучаму выкананню, адразу стаў зоркай амерыканскага тэатра на ідышы.

У ЗША А. Лебедзеў сыграў у 35 мюзіклах. Як куплетыст стварыў дзясяткі жартоўных песень *«Broadway Record Company»*. За жыццё запісаў сотні песень, уключна са знакамітымі *«Rumenye, Rumenye»* і *«Vot ken yu makh? S'iz Amerike!»*.

Памёр 8 лістапада 1960 г. Пахаваны побач са сваёй жонкай (памерла двума гадамі раней) у сектары Ідышамоўнага тэатральнага альянса на могілках Маўнт-Геброн у Куінсе (Нью-Ёрк).

Беларусь у творчасці
--------------------

* песня *«Slutzk, Mein Shtetele»* («Слуцк, маё мястэчка»).

Зноскі
------

1. ↑  Aaron Lebedeff // MAK<a href='https://wikidata.org/wiki/Track:Q105192847'></a>
2. ↑  *Deutsche Nationalbibliothek* Агульны нарматыўны кантроль — 2012—2016. Праверана 22 снежня 2014.<a href='https://wikidata.org/wiki/Track:Q27302'></a><a href='https://wikidata.org/wiki/Track:Q36578'></a>
3. ↑
4. 1 2  Aaron Lebedeff / Interment #127696 // Mount Hebron Cemetery.
5. 1 2 3 4 5 6  Zylbercweig, Z. Leksikon fun Yidishn teater / Z. Zylbercweig. — Warsaw, 1934. — Vol. II. — Column 1133-1135.
6. ↑  Ţurcanu, R.-C. Rumenye, Rumenye (1925) von Aaron Lebedeff (1863-1960) — zum jiddisch-rumänisch-russisch-englischen Sprach- und Kulturkontakt in einem Loblied auf Rumänien // Memoria Ethnologica, nr. 38-39 (an XI), Baia Mare, ian-iun 2011. — S. 36.
7. ↑  Ţurcanu, R.-C. Rumenye, Rumenye (1925) von Aaron Lebedeff (1863-1960) — zum jiddisch-rumänisch-russisch-englischen Sprach- und Kulturkontakt in einem Loblied auf Rumänien // Memoria Ethnologica, nr. 38-39 (an XI), Baia Mare, ian-iun 2011. — S. 37.
8. ↑  Aaron Lebedeff – Slutzk, Mein Shtetele // discogs.com.
9. ↑  Brunswick matrix 810W-812W. Slutzk mein shtetele / Aaron Lebedeff // Discography of American Historical Recordings.